Korkie se liggaam terug in SAWaterkloof-lugmagbasis. Foto: Wikimedia “Die liggaam het omstreeks 07:00 in Suid-Afrika aangekom en sal vir ŉ nadoodse ondersoek gestuur word,” het Imtiaz Sooliman, stigter van Gift of the Givers, gesê. “Yolande [Korkie se vrou] was reeds om 04:45 by die Waterkloof-lugmagbasis in Pretoria, aangesien die liggaam om 05:30 sou land, maar die vlug is vertraag.” Yolande sal intussen Dinsdagoggend om 11:00 die media in Johannesburg toespreek. Maite Nkoana-Mashabane, minister van internasionale betrekkinge en samewerking, sal ook vandag die media toespreek. Korkie en die Amerikaanse fotojoernalis Luke Somers is Saterdagoggend dood na ŉ mislukte poging om hulle van Al-Kaïda-militante te bevry. Pierre en sy vrou, Yolande, is op 27 Mei 2013 in Taiz, Jemen ontvoer. Yolande is op 10 Januarie vrygelaat nadat Gift of the Givers haar vrylating onderhandel het. Korkie se ontvoerders het vroeër ŉ losprys van $3 miljoen (ongeveer R32 miljoen) vir sy vrylating geëis. Klik hier vir vorige berigte oor die saak.